wickkiey/tamil-wikipedia-chunked huggingface dataset:
# சுகாசினி கங்குலி

## புரட்சிகர நடவடிக்கைகள்

### சிட்டகாங்கு ஆயுதக் களஞ்சியம்

1930 ஆம் ஆண்டு ஏப்ரல் 19 அன்று நடைபெற்ற சிட்டகாங்கு ஆயுதக் களஞ்சியத் தாக்குதலுக்குப் பிறகு, சாத்திரி சங்கத் தலைவர்களின் அறிவுறுத்தலின் பேரில், சசாதர் ஆச்சார்யாவும் சுகாசினி கங்குலியும் கணவன் மனைவி வேடத்தில் அனந்த சிங், லோகேநாத் பால், ஆனந்த குப்தா, இயிபான் கோசல் போன்றவர்களுக்கு சந்தன்நகரில் அடைக்கலம் கொடுத்தனர். 1930 ஆம் ஆண்டு செப்டம்பர் 1 அன்று பிரித்தானிய காவல்துறை இவர்கள் இருந்த வீட்டைத் தாக்கியது. மோதல் தொடர்ந்தது. துப்பாக்கிச் சண்டையில் இயிபான் கோசலும் அவரது ஆதரவாளர்களும் மரணமடைந்தனர். மற்ற புரட்சியாளர்கள் திருமதி. கங்குலி உட்பட அனைவரும் பிடிபட்டனர். வங்க குற்றவியல் சட்ட திருத்தச் சட்டத்தின் அடிப்படையில் கங்குலி சிறைப்பிடிக்கப்பட்டு இச்சிலி தடுப்புக்காவல் முகாமில் 1932 ஆம் ஆண்டு முதல் 1938 ஆம் ஆண்டு வரை வைக்கப்பட்டார். இங்கிருந்து வெளியேறிய பிறகு சுகாசினி இந்தியாவின் பொதுவுடமை இயக்கத்தில் கலந்து கொண்டார். இந்திய பொதுவுடமைக் கட்சியின் பெண்கள் அணியில் முன்னணி உறுப்பினராக இணைக்கப்பட்டிருந்தார். இந்திய பொதுவுடமைக் கட்சி பங்கேற்காததால் இவர் வெள்ளையனே வெளியேறு இயக்கத்தில் பங்கேற்கவில்லை. என்றாலும் இவர் தனது காங்கிரசு சகாக்களுக்கு உதவினார். வெள்ளையனே வெளியேறு இயக்கத்தில் தீவிரமாகச் செயல்பட்ட ஏமந்த தரப்தாருக்கு அடைக்கலம் கொடுத்த காரணத்திற்காக மீண்டும் 1942 ஆம் ஆண்டு முதல் 1945 ஆம் ஆண்டு வரை சுகாசினி சிறைக் காவலில் வைக்கப்பட்டார். சுகாசினி கங்குலி பொதுவுடமை கட்சியின் மீது கொண்டிருந்த பற்றுக்காக 1948 ஆம் ஆண்டு முதல் 1949 ஆம் ஆண்டு வரை மேற்கு வங்க பாதுகாப்பு சட்டத்தின் கீழ் பல மாதங்கள் சிறையில் அடைக்கப்பட்டார்.
# சுகாசினி கங்குலி

## பிற்கால வாழ்க்கை மற்றும் இறப்பு

கங்குலி தனது வாழ்நாள் முழுவதும் சமூகப் போராட்டத்தில் ஈடுபட்டார். 1965 ஆம் ஆண்டு நிகழ்ந்த சாலை விபத்து காரணமாக இவர் கொல்கத்தாவின் பிரசிடென்சி பொது மருத்துவமனையில் அனுமதிக்கப்பட்டார். ஆனால் அலட்சியத்தால் கவனிப்பாரற்று இழுப்புவாத நோயால் பாதிக்கப்பட்டு 23 மார்ச் 1965 அன்று இறந்தார்.
# ஒரவாங்கர நீலகாந்தன் நம்பூதிரி

**ஒரவாங்கர நீலகாந்தன் நம்பூதிரி** (*Orawankara Neelakandhan Namboodiri*) தென்னிந்தியாவின் கேரளாவைச் சேர்ந்த புகழ்பெற்ற அறிஞர் மற்றும் கவிஞர் ஆவார். 1857 முதல் 1917 ஆம் ஆண்டு வரையிலான காலத்தில் இவர் வாழ்ந்தார்.
# ஒரவாங்கர நீலகாந்தன் நம்பூதிரி

## வாழ்க்கைக் குறிப்பு

நீலகாந்தன் நம்பூதிரி 1857 ஆம் ஆண்டு திருச்சூர் மாவட்டம், அன்னமனடாவில் உள்ள நம்பூதிரி ஒரவாங்கர இல்லத்தில் பிறந்தார். தனது தந்தையிடமிருந்து சமசுகிருதத்தில் ஆரம்ப பயிற்சியைப் பெற்றார். ஆனால், இவர் 17 வயதில் வித்வான் குங்கிராம வர்மாவின் கீழ் கொடுங்கல்லூரில் படிக்கச் சென்றார்.  
நீலகாந்தனின் பல கவிதைகள் தொலைந்துவிட்டன. 1882 ஆம் ஆண்டுக்குப் பிறகு எழுதப்பட்ட கவிதைகள் மட்டுமே கிடைக்கின்றன. அவற்றில் பெரும்பான்மையானவை பக்தியுடனும் அறிவார்ந்த தத்துவத்துடனும் தொடர்புள்ள கவிதைகளாகும்.  
பாலோபதேசம், குசேல விருத்தம் (ஒட்டந்துள்ளல்), வரதோபாக்கியானம், பைமீ பரிணயம் (நாடகம்), தேவீமாகாத்மியம், அழகபுரி வர்ணம், அம்பிகா வினிசாதி ஆகியவை நீலகாந்தனுடைய முக்கியமான சில படைப்புகளில் அடங்கும்.
# மல்லிகா யூனிசு

**மல்லிகா யூனிசு** (*Mallika Yunis*) மலையாள மொழியில் நாவல்கள் எழுதிவரும் ஓர் இந்திய எழுத்தாளராவார். 1981 ஆம் ஆண்டு மாமன் மாப்பிள்ளை இலக்கிய விருதை வென்ற 1981 ஆம் ஆண்டு நாவலான உபாசனாவிற்காக இவர் மிகவும் பிரபலமானார். இந்த நாவல் விமர்சன ரீதியாக பாராட்டப்பட்டு என்டே உபாசனா என்ற பெயரில் திரைப்படமாக பிரபல இயக்குநர் பரதனால் எடுக்கப்பட்டது. 2012 ஆம் ஆண்டு வெளியான கற்பூர தீபம் திரைப்படமும் இவரது நாவலை அடிப்படையாகக் கொண்டது. 1998 ஆம் ஆண்டு தயாரிக்கத் தொடங்கிய இப்படம் 14 வருடங்களாக தயாரிப்பிலேயே இருந்தது.
# 2021 கின்னௌர் நிலச்சரிவு

**2021 கின்னௌர் நிலச்சரிவு** (2021 Kinnaur landslide) என்பது 2021 ஆம் ஆண்டில், இந்தியாவின் இமாச்சலப் பிரதேச மாநிலத்தில் கின்னௌர் மாவட்டத்தில் நிகுல்சாரி என்ற இடத்திற்கு அருகில் உள்ள நெடுஞ்சாலையில் ஏற்பட்ட நிலச்சரிவைக் குறிக்கிறது. இந்நிலச்சரிவு 2021 ஆம் ஆண்டு ஆகத்து மாதம் 11 ஆம் தேதி பிற்பகலில் பியோ - சிம்லா தேசிய நெடுஞ்சாலையில் ஏற்பட்டுள்ளது. இந்நிலச்சரிவில் ஒரு சரக்கு வாகனம் மற்றும் பேருந்து உள்ளிட்ட சில வாகனங்கள் சிக்கின. இந்த நிலச்சரிவு மீட்புப் பணியில் இந்தோ - திபெத் எல்லைக் காவல் படையினர் ஈடுபட்டுள்ளனர். தேசிய பேரிடர் மீட்பு பணியினரும் இணைந்துள்ளனர். இந்நிலச்சரிவில் ஆகத்து 11 மாலை நிலவரப்படி 13 பேர் இறந்துள்ளதாகவும், 60 -க்கும் அதிகமானோர் நிலச்சரிவில் சிக்கி இருக்க வாய்ப்புள்ளதாகவும் தெரிவிக்கப்பட்டிருந்தது. இந்நிலச்சரிவு ஆகத்து பிற்பகல் 12.45 மணிக்கு ஏற்பட்டது. இமாச்சலப் பிரதேசப் போக்குவரத்துக் கழக பேருந்து ஒன்று 40 பயணிகளுடன் இந்த நிகழ்வில் சரிவுகளுக்கு அடியில் சிக்கியிருக்கிறது. ஆகத்து 13 அன்றைய நிலையில் மேலும் 2 சடலங்கள் கைப்பற்றப்பட்டுள்ளதாகவும், இறப்பு எண்ணிக்கை 15 ஆக உயர்ந்துள்ளதாகவும் அறிவிக்கப்பட்டுள்ளது.
# துரோணர் (யானை)

**துரோணர்** (*Drona*) (1936கள் - 1998) என்பது மைசூரு தசராவின் முன்னணி யானைகளில் ஒன்றாகும். இது 1981-1997 க்கும் இடையில் தொடர்ச்சியாக 18 வருடங்கள் தங்க அம்பாரியை எடுத்துச் சென்றது. 20ஆம் நூற்றாண்டிலிருந்து அம்பாரியைச் சுமந்து சென்ற அனைத்து யானைகளிலும், இது சிறந்ததாகக் கருதப்படுகிறது. ஏனெனில் "இது தனக்குத் தானே கற்றுக்கொள்ளவும் திருத்திக் கொள்ளவும் ஒரு சிறந்த திறனைக் கொண்டிருந்தது".
# துரோணர் (யானை)

## பெயர்

இந்த யானைக்கு மகாபாரதக் கதையில் வரும் கௌரவர், பாண்டவர்களுடைய ஆசானான துரோணரின் பெயரிடப்பட்டது. காவியத்தில், துரோணாச்சாரியார் ஒரு துறவி, ஆனால் அவர் மிகவும் முதிர்ச்சியுள்ளவராகவும் புத்திசாலியாகவும், போர்க்கலைகளில் மிகவும் தேர்ந்தவராகவும் இருந்தார்.
# துரோணர் (யானை)

## வரலாறு

1971இல் கர்நாடகாவின் மைசூரின் ககனகோட்டு வனப்பகுதியில் துரோணர் பிடிபட்டது. இது சிமோகாவில் சிறிது காலத்திற்கு மரங்களை எடுத்துச் செல்ல பயன்படுத்தப்பட்டது. தொண்டப்பாஜி என்பவர் துரோணரின் பாகனாவார். இவரது தந்தை சென்னகேசவையா அதை அடக்கும் பொறுப்பில் இருந்தார். இருவரும் ஒன்றாக வளர்ந்த பிறகு, இவர் மற்றவர்களை விட இந்த விலங்கை நன்றாக புரிந்து கொண்டார்.
# துரோணர் (யானை)

## இறப்பு

1998 இல் கர்நாடகாவின், குடகு, மைசூர் மாவட்டங்களில் எல்லைகளை தாண்டி நாகர்ஹோளே தேசிய பூங்காவில் மேய்ந்து கொண்டிருந்த போது, துரோணர் மின்சாரம் தாக்கி இறந்தது. ஒரு மரத்திலிருந்து இலைகளை சாப்பிட முயன்றபோது, உயர் அழுத்த மின் கம்பியில் விழுந்து உடனடியாக மின்சாரம் தாக்கியது. இதன் மரணத்தைத் தொடர்ந்து, துரோணருக்கு கர்நாடகாவில் இரங்கல் தெரிவிக்கப்பட்டது.
# தங்க அம்பாரி

**தங்க அம்பாரி** (*Golden Howdah*) என்பது மைசூர் தசராவின் போது முன்னணி யானை மீது ஏற்றப்படும் ஒரு இருக்கையாகும். புகழ்பெற்ற தசரா பண்டிகையின் போது 2012 முதல், இது அர்ச்சுனன் என்ற யானையால் சுமந்துச் செல்லப்பட்டது.
# தங்க அம்பாரி

## அம்பாரி

இது தயாரிக்கப்பட்ட சரியான தேதி தெரியவில்லை. மைசூர் அரசர்கள் இதன் மீது அமர்ந்து புகழ்பெற்ற தசரா ஊர்வலத்தில் கலந்துகொண்டனர். இந்த ஊர்வலம் ஒவ்வொரு ஆண்டும் திருவிழாவின் போது நகரத்தில் நடந்தது. ஆனால் மன்னாரட்சி முறை ஒழிக்கப்பட்டதிலிருந்து மன்னருக்கு பதில் சாமுண்டியின் சிலை மட்டும் அம்பாரியில் கொண்டு செல்லப்படுகிறது. 750-கிலோ எடை கொண்ட மரத்தால் செய்யப்பட்ட இதன் இந்த அம்பாரியின் மேற்புறம் தூயத் தங்கத்தாள்களால் வேயப்பட்டது.  
நான்கு பக்கங்களிலும் மூன்று செதுக்கப்பட்ட தூண்கள் உள்ளன. இது கிரீடத்தை ஒத்த ஒரு விதானத்தால் மூடப்பட்டுள்ளது. அதன் மேல் ஐந்து புனிதமான "கலசங்கள்" உள்ளன. இருக்கை வெள்ளியால் ஆனது. அழகிய வடிவமைப்புகள் அதை அழகுபடுத்துகின்றன. மேலும் இது தசரா நேரங்களில் மட்டுமே வெளிக் கொணரப்படும்.
# தங்க அம்பாரி

## ஊர்வலம்

முன்னணி யானையின் மீது தங்க அம்பாரியில் சாமுண்டியின் சிலை வைக்கப்பட்டு 5.5 கிலோமீட்டருக்கும் அதிகமான ஊர்வலம் மைசூர் நகரத்தை கடந்து, மைசூர் அரண்மனையில் தொடங்கி பன்னிமண்டப்பத்தில் முடிவடைகிறது. அம்பாரியை சுமந்து செல்லும் யானைகளுக்கு பல வருடங்களுக்கு முன்பே பயிற்சி அளிக்கப்பட்டு வருகிறது. பலராமன் என்ற யானை 19 முறை ஊர்வலத்தில் பங்கேற்ற பெருமையைக் கொண்டுள்ளது. மேலும், 1999 மற்றும் 2011க்குமிடையில் பதின்மூன்று முறை அம்பாரியை எடுத்துச் சென்றது. 2012 இல் அதனிடமிருந்து அர்ச்சுனன் பொறுப்பேற்றது. அம்பாரி சுமக்கும் யானையாக இதன் தேர்வு அக்டோபர் 2012இல் அமைப்பாளர்களால் உறுதிப்படுத்தப்பட்டது.
# மொழி வங்கி

**மொழி வங்கி** (Language bank) என்பது மொழிபெயர்ப்பு அல்லது விளக்கம் தேவைபடும் பொது மக்களுக்கு அந்த தேவைகளை தகுதி வாய்ந்த மொழிபெயர்ப்பாளர் அல்லது உரைபெயர்ப்பாளர் உதவியுடன் வழங்க உதவுகின்ற ஓர் அமைப்பாகும். இத்தகைய அமைப்புகள் வழக்கமாக, ஆனால் எப்போதும் இத்தகைய சேவைகளை இலவசமாக வழங்குகின்றன. பெரும்பாலும் உள்ளூர் அரசாங்கத்தின் ஆதரவுடன் ஒரு சேவையாக இப்பணிகள் நடைபெறுகின்றன. மொழி வங்கிகள் பெரும்பாலும் அமெரிக்க செஞ்சிலுவை சங்கம் போன்ற சுகாதார சேவை வழங்குநர்களுடன்
இணைந்து புலம்பெயர்ந்தவர்கள் அல்லது அகதி சமூகங்களுக்கு இத்தகைய சேவையை வழங்குகின்றன.  
மொழி வங்கிகளை அமைப்பதன் மூலம் பல்வேறு வகையான வணிகங்களும் உட்புற மொழி சேவை தேவைகளை நிர்வகிக்கின்றன. பெரும்பாலும், மொழித் திறன் கொண்ட ஊழியர்கள் தங்கள் வேலை நேரத்தின் ஒரு பகுதியை மொழி வங்கிகளில் பங்கேற்று இச்சேவையை ஒரு நன்கொடையாகவும் வழங்குகிறார்கள். இந்த சூழ்நிலையில் இது "ஊழியர் மொழி வங்கி" என்று குறிப்பிடப்படுகிறது,.
# ஏதோ செய்தாய் என்னை

**ஏதோ செய்தாய் என்னை** (*Etho Seithai Ennai*) என்பது 2012 ஆம் ஆண்டு வெளியான இந்திய தமிழ் காதல் அதிரடி திரைப்படம் ஆகும். இப்படத்தில் சக்தி, லியாஸ்ரீ, ஆனந்த் ஆகியோர் முன்னணி கதைப்பாத்திரத்தில் நடிக்க, ஆனந்த் பாபு, இளவரசு, ஜான் விஜய். ஸ்ரீநாத் ஆகியோர் பிற பாத்திரங்களில் நடித்தனர். இப்படத்தை அறிமுக இயக்குநர் ஜெ. எல்வின் போசர் எழுதி இயக்கினார். இத்திரைப்படம். 2012 ஆகத்து அன்று வெளியாகி, எதிர்மறை விமர்சனங்களைப் பெற்றது. படம் பெருந் தோல்வியை சந்தித்தது.
# ஏதோ செய்தாய் என்னை

## கதை

அர்ஜுன் (சக்தி) பணக்கார குடும்பத்தைச் சேர்ந்த ஒரு கல்லூரி மாணவன். அவன் தனது வகுப்புத் தோழியான சாலினியை (லியாஸ்ரீ) காதலிக்கிறான். உள்ளூர் டான்/தொழிலதிபர் நம்பி (ஆனந்த்) சாலினியின் தாய் மாமன் ஆவார். ஒரு கட்டத்திற்கு அப்பால், சாலினி அர்ஜுனின் உண்மையான காதலால் ஈர்க்கப்படுகிறாள். ஒரு சமயம் நம்பி சாலினியையும் அர்ஜுனையும் ஒன்றாகக் கண்டு கோபமடைகிறார். ஆனால் சாலினி நம்பியை சமாதானப்படுத்தி அவர் தங்கள் காதலை ஏற்றுக்கொள்ள செய்கிறாள். திடீரென்று, அர்ஜுன் காணாமல் போகிறான். நம்பியை வளைப்பதற்கான வழிமுறையாக நம்பியின் வணிக போட்டியாளன வீரு (ஆனந்த் பாபு) அர்ஜுனை கடத்தியது தெரியவருகிறது. வீரு நம்பியை தொடர்பு நம்பி தன்னிடம் சில முக்கிய வணிக ஒப்பந்தங்களை ஒப்படைக்க வேண்டும். இல்லை என்றால் அர்ஜுனைக் கொன்றுவிடுவதாக மிரட்டுகிறார். அர்ஜுனின் பாதுகாப்பைக் கருதி வீருவின் நிபந்தனைகளை நம்பி ஒப்புக்கொள்கிறார். இருப்பினும், பின்னர் நம்பியின் உண்மை உருவம் வெளிப்படுகிறது. அவருக்கு அர்ஜுன் மற்றும் ஷாலினியின் காதல் பிடிக்கவில்லை. நம்பி ஆவணங்களைக் கொண்டு வரவில்லை என்றால் வீரு அர்ஜுனைக் கொன்றுவிடுவார் என்று நம்பி மகிழ்ச்சியடைகிறார். ஆனால் அர்ஜுன் வீருவின் குண்டர்களுடன் சண்டையிட்டு அங்கிருந்து தப்பித்து நம்பியை சந்திக்க வந்து அதன் மூலம் ஷாலினிக்கு நம்பியின் உண்மை உருவை புரியவைக்கிறான். பின்னர் அர்ஜுனுக்கும் ஷாலினிக்கும் திருமணம் நக்கிறது.
# ஏதோ செய்தாய் என்னை

## நடிப்பு

- சக்தி - அர்சுனாக
- லியாசிறீ -சாலினாயாக
- ஆனந்த் -நம்பியாக
- ஆனந்த் பாபு -வீருவாக
- இளவரசு -வீருவின் உதவியாளராக
- சிறீநாத்
- ஜான் விஜய் -குமாராக
- தேவி பிரியா -குமாரின் மனைவியாக
- பானு சந்தர் அர்சுனின் தந்தையாக
- மீரா கிருஷ்ணன் அர்சுனின் தாயாக
- சாய் பிரசாந்த் சீனுவாக
- மகாநதி சங்கர்
# ஏதோ செய்தாய் என்னை

## இசை

இப்படத்திற்கான இசையை கணேஷ் பி. குமார் அமைத்தார். பாடல் வரிகளை திவாகர், முகில், ஜார்ஜினா ஆகியோர் எழுதினர்.  
- "பால் இன் லவ்" - பாடகர் (கள்): தாரா குமாரவேலு
- "காதில் மட்டும் இன்பமா" - பாடகர் (கள்): கிரிஷ், ஷெக்கினா ஷான்
- "முழு நிலவு ஒன்று" - பாடகர் (கள்): அபிலாஷ்
- "ஓ மை லவ்" - பாடகி (கள்): ஷாலினி சிங், சந்தோஷ்
- "போகமல் ஒருநாளும்" - பாடகர் (கள்): விஜய் நரேன், ஸ்ருதி, ஸ்ம்ருதி, ஸ்ரீக்
# முன்தினம் பார்த்தேனே

**முன்தினம் பார்த்தேனே** (*Mundhinam Paartheney*) என்பது 2010 ஆம் ஆண்டு வெளியான இந்திய தமிழ் காதல் நகைச்சுவை திரைப்படம் ஆகும். இப்படத்தை அறிமுக இயக்குநர் மகிழ் திருமேனி எழுதி இயக்கினார். இதில் புதுமுகங்கள் சஞ்சய், ஏக்தா கோஸ்லா, லிஸ்னா, பூஜா, சாய் பிரசாந்த் ஆகியோர் முக்கிய கதாபாத்திரங்களில் நடித்தனர். செவந்த் சானல் கம்யூனிகேசன்ஸ் என்ற பதாகையின் கீழ் மாணிக்கம் நாராயணன் இப்படத்தை தயாரித்தார். இந்த படம் 2010 மார்ச் 19 அன்று வெளியானது. இப்படமானது திரைக்கதை, கதை நகர்வு, நகைச்சுவை போன்றவற்றிற்காக பாராட்டப்பட்டது. படத்தின் தலைப்பானது *வாரணம் ஆயிரம்* படத்தில் இடம்பெற்ற ஒரு பாடலின் வரியைக் கொண்டு இடப்பட்டது.
# முன்தினம் பார்த்தேனே

## கதை

கதை லண்டனில் தொடங்குகிறது. அங்கு சஞ்சய் (சஞ்சய்), 'அன்பான' பெண்ணைப் பற்றி விவரிக்கிறான். மேலும் காதலைப் பற்றி பேசுகிறான். கதை பின்னோக்கிய காட்சிகளுக்கு பயணிக்கிறது. அதில் நாயகன் பூஜாவை சந்திக்கிறான்.  
அவன் அவளை எல்லா வகையிலும் ஈர்க்க முயற்சிக்கிறான். ஆனால் அவளுக்கு வேறு ஒருவருடன் நிச்சயமாகி அவள் திருமணத்திற்கு தயாராகி வருவதை அறிந்ததும் அவனது நம்பிக்கை தகர்கிறது. ஆர்த்தி (ஏக்தா கோஸ்லா), என்ற ஒரு நடன ஆசிரியை அவள் பாரம்பரிய சிந்தனைகள் கொண்ட ஒரு பெண் ஆனால் நவீன கண்ணோட்டம் கொண்டவள். ஆனால் அவள்மீது பல வதந்திகள் உலவுகின்றன. அவள்மீது நாயகனுக்கு காதல் மலர்கிறது. ஆனால் அவள் மீதான அவதூறுகளால் அவன் தயகம் கொள்கிறான். பின்னர் சஞ்சயின் சக ஊழியரான அனு இவர்களிடையே நுழைகிறாள். இதனிடையில் ஆர்த்தி நல்லவள் என தெரிய வருகிறது. ஆர்த்தியா? அனுவா? சஞ்சய் தன் வாழ்க்கையை யாருடன் தொடர்கிறான் என்பதற்கு விடையோடு படம் நிறைவுறுகிறது.
# முன்தினம் பார்த்தேனே

## நடிப்பு

- சஞ்சயாக சஞ்சய்
- ஏக்தா கோஸ்லா ஆர்த்தியாக
- அனுவாக லிஸ்னா
- பூஜா பூஜாவாக
- யோகேஸ்வரி கில்லா பிரியாவாக
- சாய் பிரசாந்த் தினேசாக
- சமந்தா
- தீபக் தினகர் இராஜீவாக
- லட்சுமி பிரியா சந்திரமௌலி பிரசாந்தியாக
# முன்தினம் பார்த்தேனே

## இசை

இப்படத்திற்கு எஸ். தமன் இசையமைத்தார். பாடல் இசையை சோனி மியூசிக் இந்தியாவில் வெளியிடப்பட்டது.
# முன்தினம் பார்த்தேனே

## வரவேற்பு

*ரெடிஃப்* எழுதிய விமர்சனத்தில் "இது திருப்பங்களைக் கொண்ட அதிரடி திரைப்படமாக இல்லை. ஆனால் முன்தினம் பார்த்தேனே மிகவும் துல்லியமான, நகைச்சுவையான சமூகத்தின் ஒரு குறிப்பிட்ட பிரிவின் வாழ்க்கையை சித்தரிக்கிறது. கண்டிப்பாக பார்க்க வேண்டிய படம் ". *சிஃபி* எழுதுகையில் "கௌதம் வாசுதேவ மேனன் ஸ்கூல் ஆஃப் ஃபிலிம்மேக்கிங்கில் பட்டம் பெற்ற மகிழ் திருமேனி, முன்தினம் பார்த்தேனே மூலம் ஒரு சுயாதீன இயக்குநராக உயர்ந்துள்ளார். கதையில் புதிதாக எதுவும் இல்லை என்றாலும் அது கவர்ச்சிகரமான புத்துணர்ச்சியைக் கொண்டுள்ளது ".
# சிஷ்யா

**சிஷ்யா** என்பது 1997 ஆம் ஆண்டு வெளியான தமிழ் காதல் நகைச்சுவைத் திரைப்படமாகும். செல்வா இயக்கிய இந்த படத்தில் கார்த்திக், ரோஷினி, கவுண்டமணி ஆகியோர் முக்கிய கதாபாத்திரங்களில் நடித்துள்ளனர். தரங்கை வி. சுந்தர் தயாரித்த இந்த படத்திற்கு தேவா இசையமைத்தார். படம் வணிக ரீதியாக தோல்வியடைந்தது.
# சிஷ்யா

## கதை

அமைச்சரின் மகள் ஸ்ருதி ( ரோஷினி ) தில்லியில் இருந்து தன் குடும்பத்தாருக்குத் தெரியாமல் சென்னைக்கு வந்துவிடுகிறாள். அவள் அரவிந்தனை ( கார்த்திக் ) காதலிக்கிறாள். ஆனால் சிபிஐ அதிகாரியான ( நிழல்கள் ரவி ) அவளைக் கண்டுபிடித்து தில்லிக்கு திருப்பி அனுப்புகிறார். இதன் மூலமாக அந்த இருவரும் பிரிக்கப்படுகின்றனர். இதன் பின்னர் என்ன ஆனது
என்பதே கதையின் முடிவு.
# சிஷ்யா

## நடிப்பு

- கார்த்திக் -அரவிந்தாக
- ரோஷினி சுருதி / அனு
- கவுண்டமணி அரவிந்தின் நண்பன்
- மணிவண்ணன் காவல் ஆய்வாளர் மலைச்சாமி
- விசு ஆதிமூலம்
- தியாகு
- விவேக்
- நிழல்கள் ரவி சிபிஐ அதிகாரி அசோக் நாராயணன்
- கிரேசி மோகன் மேலாளர்
- சிட்டி பாபு அமைச்சர்
- கௌதம் சுந்தர்ராஜன் கௌதம்
- மோகன் ராமன்
- விச்சு விசுவநாத்
- எல். ஐ. சி. நரசிம்மன்
- விசித்ரா சிறப்புத் தோற்றம்
# சிஷ்யா

## இசை

இப்படத்திற்கு தேவா இசையமைத்தார்.
# சிஷ்யா

## வரவேற்பு

*நியூ ஸ்ட்ரெய்ட்ஸ் டைம்ஸின்* கே. என். விஜயன் எழுதிய விமர்சனத்தில், "சிஸ்யாவில் நகைச்சுவை ஒரு வலுவான பகுதியாக உள்ளது. அது மட்டுமே திரைப்படத்தை தூக்கி நிறுத்துகிறது.
# திருட்டு விசிடி

**திருட்டு விசிடி** (*Thiruttu VCD*) என்பது 2015 ஆம் ஆண்டு வெளியான இந்திய தமிழ் நகைச்சுவைத் திரைப்படம் ஆகும். காதல் சுகுமார் எழுதி இயக்கிய இந்த படத்தில் தயாரிப்பாளர், பிரபா, சாக்ஷி அகர்வால் ஆகியோர் முக்கிய கதாபாத்திரங்களில் நடித்துள்ளனர். மேலும் இப்படத்தில் தேவதர்சினி துணை வேடத்தில் நடித்துள்ளார். இந்த படம் இந்தியாவில் 2015 செப்டம்பர் 24 அன்று திரையரங்குகளில் வெளியிடப்பட்டது.
# திருட்டு விசிடி

## நடிப்பு

- பிரபா வினோத்தாக
- சாக்ஷி அகர்வால் சாக்ஷியாக
- காதல் சுகுமார் சின்னாவாக
- மனோ தில்லியாக
- தேவதர்சினி
- விச்சு விசுவநாத்
- செந்தில்
# திருட்டு விசிடி

## தயாரிப்பு

நகைச்சுவை நடிகர் காதல் சுகுமார் 2012 ஆம் ஆண்டின் இறுதியில் *திருக்குறள்* என்ற படத்தின் மூலம் இயக்குநராக அறிமுகமானார். ஆனால் பின்னர் சில காரணங்களினால் அப்படம் கைவிடப்பட்டது. அவரது வெளிவந்த முதல் படமாக *திருட்டு விசிடி* ஆகும். இதில் அவர் ஒரு முக்கிய பாத்திரத்தில் நடித்தார். இந்த திரைப்படத்தின் தயாரிப்புப் பணிகளானது 2014 இல் தொடங்கியது. இப்படத்திற்கு தயாரிப்பாளர் பிரபா (வினோத்), இயக்குநர் காதல் சுகுமார் (சின்னா) மனோ (தில்லி) ஆகியோர் ஏற்று நடித்த மூன்று முன்னணி கதாபாத்திரங்களின் பெயரின் முதல் எழுத்துகளைக் கொண்டே இந்தப் படத்திற்கு பெயரிடப்பட்டது. நடிகை சாக்ஷி அகர்வால் இந்த படத்தின் மூலம் தமிழ்த் திரைப்படத் துறையில் முன்னணி நடிகையாக அறிமுகமாகவிருந்தார், ஆனால் தயாரிப்பு தாமதத்தால் அவரது மற்ற படங்கள் இதற்கு முன்னால் வெளியிடப்பட்டன. இந்த படத்தின் வழியாக நடிகர் செந்தில் நீண்ட நாட்களுக்குப் பிறகு மீண்டும் நடிக்க வந்தார்.
# திருட்டு விசிடி

## வெளியீடு

இந்த திரைப்படம் 2015 செப்டம்பர் 24 அன்று வெளியிடப்பட்டது. வணிக ரீதியாக கவனிக்கப்படாமல் போனது. நியூ இந்தியன் எக்ஸ்பிரஸின் விமர்சகர் படத்திற்கு எதிர்மறையான விமர்சனத்தை அளித்தார், "துரதிர்ஷ்டவசமாக படத்தின் அதிரடியும், நகைச்சுவையும் வேலை செய்யவில்லை". இதற்கு நேர்மாறாக, தமிழ்த் திரைப்பட போர்ட்டல் ஐஎஃப்லிக்ஸின் விமர்சகர் "படத்தின் கதை எளிமையானதாகத் தோன்றுகிறது, முன்னணி கலைஞர்கள் யதார்த்தமாக நடித்திருக்கிறார்கள், திரைக்கதை பாராட்டுக்குரியது" என்று கூறினார். இந்த படம் வணிக ரீதியாக சிறப்பான வெற்றியை ஈட்டவில்லை.
# மோதி லால் மதன்

**மோதி லால் மதன்** (*Moti Lal Madan*) இந்தியாவைச் சேர்ந்த ஓர் உயிரித்தொழில்நுட்ப ஆராய்ச்சியாளராவார். 1939 ஆம் ஆண்டு இவர் பிறந்தார். கால்நடை மருத்துவர், கல்வியாள மற்றும் நிர்வாகி என பன்முகங்களுடன் இவர் இயங்கினார்.  
1994 ஆம் ஆண்டு முதல் 1995 ஆம் ஆண்டு வரை கர்னலில் உள்ள தேசிய பால் ஆராய்ச்சி நிறுவனத்தின் இயக்குநராக (ஆராய்ச்சி) மதன் பணியாற்றினார், பின்னர் 1995 ஆம் ஆண்டு முதல் 1999 ஆம் ஆண்டு வரை இந்திய வேளாண் ஆராய்ச்சி மன்றத்தின் பொது துணை இயக்குநராக (விலங்கு அறிவியல்) இருந்தார். நவம்பர் 2006 ஆம் ஆண்டு நவம்பர் மாதம் மதுராவில் உள்ள பண்டிட் தீன் தயாள் உபாத்யாயா கால்நடை அறிவியல் பல்கலைக்கழகத்தின் துணைவேந்தரானார். முன்னதாக இவர் அகோலாவிலுள்ள டாக்டர் பஞ்சப்ராவ் தேசுமுக் கிருசி வித்யாபீடத்தில் துணைவேந்தராகப் பணியாற்றியுள்ளார்.  
மதன் பன்னாட்டுப் பத்திரிகைகள் உட்பட குறைந்தபட்சம் 188 கல்வியியல் கட்டுரைகளை வெளியிட்டுள்ளார். 1990 ஆம் ஆண்டு நவம்பரில் "பிரதம்" என்ற கன்றின் பிறப்புக்கு வழிவகுத்த எருமையின் *முதல் வெற்றிகரமான செயற்கை முறை* கருத்தரிப்பை நிகழ்த்திய ஓர் ஆய்வுக் குழுவை மதன் வழிநடத்தினார்  
ஒன்ராறியோ கால்நடை மருத்துவக் கல்லூரியின் கோடைக்கால மாநாட்டில், 2012 ஆம் ஆண்டு சூன் மாதம் 12 அன்று கனடாவின் ஒன்ராறியோ குயல்ப் பல்கலைக்கழகத்தில் மதனுக்கு கவுரவ முனைவர் பட்டம் வழங்கப்பட்டது. ஒன்ராறியோ கால்நடை மருத்துவக் கல்லூரியிலும் மதன் ஒரு கருத்தரங்கை நிகழ்த்தினார். மற்றும் அந்நாட்டு குடியரசுத் தலைவருடன் உரையாடலில் பங்கேற்றார்.
# செட்டிகுட்டை

**செட்டிகுட்டை** (*Chettikuttai*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும்.
# செட்டிகுட்டை

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 51 கிலோமீட்டர் தொல்லைவிலும், அரூரிலிருந்து 11 கிலோமீட்டர் தொலைவிலும் அமைந்துள்ளது.
# செட்டிகுட்டை

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 5 குடும்பங்கள் வசிக்கின்றன. கிராமத்தின் மொத்த மக்கள் தொகையானது 14 ஆகும். இதில் பெண்களின் எண்ணிக்கை 7 என்றும், ஆண்களின் எண்ணிக்கை 7 என்றும் உள்ளது.
# பெத்தபுலிவாரு

**பெத்தபுலிவாரு** (*Pedapulivarru*) என்பது இந்திய மாநிலமான ஆந்திராவின் குண்டூர் மாவட்டத்திலுள்ள ஒரு கிராம ஊராட்சியாகும்.
# பெத்தபுலிவாரு

## நிலவியல்

பெத்தபுலிவாரு மண்டல் தலைமையகமான பட்டிபிரோலுவின் கிழக்கே 1,562 ஹெக்டேர் (3,860 ஏக்கர்) பரப்பளவில் உள்ளது.
# பெத்தபுலிவாரு

## கல்வி

2018-19 கல்வியாண்டிற்கான பள்ளி தகவல் அறிக்கையின்படி, கிராமத்தில் மொத்தம் 7 மாவட்ட / மண்டலப் பள்ளிகள் உள்ளன.
# பெத்தபுலிவாரு

## ஊரின் முக்கிய பிரபலங்கள்

- சமுத்ராலா ராகவாச்சார்யா (மூத்த சமுத்ராலா) - இந்திய திரைப்பட திரைக்கதை எழுத்தாளரும், உரையாடல் எழுத்தாளரும், பாடலாசிரியரும், பின்னணி பாடகரும், இயக்குநரும், தயாரிப்பாளரும் ஆவார்.
- கே. விஸ்வநாத் - புகழ்பெற்ற இயக்குநர். தெலுங்குத் திரைப்படத்துறையில் எண்ணற்ற படங்களில் இயக்கியும் நடித்தும் இருக்கிறார். இவருடைய குழந்தைப் பருவம் இந்தக் கிராமத்தில் கழிந்தது. இவர் தனது ஆரம்பக் கல்வியை இங்கே பெற்றார்.
- கண்டசாலா - (கந்தாசல வெங்கடேஸ்வர ராவ்) தெலுங்கு, தமிழ், கன்னடம், மலையாளம், துளு மற்றும் இந்தி மொழி திரைப்படங்களில் பாடல்களைப் பாடியுள்ளார். சில திரைப்படங்களுக்கு இசையமைத்திருக்கிறார். இந்த ஊரில் சில காலம் வசித்து வந்தார். இந்த கிராமத்தில் உள்ள சிவன் கோவிலில் இவர் 15 ஆண்டுகள் பூசாரியாக இருந்தார்.
- இளைய சமுத்ராலா - தெலுங்குத் திரைப்படத்துறையில் பணியாற்றும் திரைக்கதை எழுத்தாளரும் தெலுங்குத் திரைப்படங்களில் தனது படைப்புகளுக்காக அறியப்பட்ட பாடலாசிரியரும் ஆவார். இவர் மூத்த திரைக்கதை எழுத்தாளர் மூத்த சமுத்ராலாவின் மகனாவார்.
# தாசிரி அள்ளி

**தாசிரி அள்ளி** (*Dasirihalli*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும்.
# தாசிரி அள்ளி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 30 கிலோமீட்டர் தொல்லைவிலும், அரூரிலிருந்து 17 கிலோமீட்டர் தொலைவிலும் அமைந்துள்ளது.
# தாசிரி அள்ளி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 451 குடும்பங்கள் வசிக்கின்றன. கிராமத்தின் மொத்த மக்கள் தொகையானது 1,879 ஆகும். இதில் பெண்களின் எண்ணிக்கை 904 என்றும், ஆண்களின் எண்ணிக்கை 975 என்றும் உள்ளது.
# நஜ்மா சவுத்ரி

**நஜ்மா சவுத்ரி** (Najma Chowdhury) (26 பிப்ரவரி 1942 - 8 ஆகஸ்ட் 2021) ஒரு வங்கதேசக் கல்வியாளர். அவர் வங்கதேசத்தில் பெண் கல்வியை நிறுவுவதில் முன்னோடியாக இருந்தார். இவர் 2000 ஆம் ஆண்டில் டாக்கா பல்கலைக்கழகத்தின் பெண்கள் மற்றும் பாலின ஆய்வுகள் துறையை நிறுவினார். 1996 ஆம் ஆண்டில் அரசாங்கத்தின் முதல் ஆலோசகர் ஆவார். 2008 ஆம் ஆண்டில் ஆராய்ச்சிக்காக வங்கதேசத்தின் இரண்டாவது மிக உயர்ந்த குடிமை விருதான எகுசே படக் விருது இவருக்கு வழங்கப்பட்டது
# நஜ்மா சவுத்ரி

## ஆரம்பகால வாழ்க்கை மற்றும் கல்வி

சவுத்ரி 1942 ஆம் ஆண்டில் பிப்ரவரி 26 ஆம் நாள் சில்ஹெட்டில் பிறந்தார். இமாமுசமான் மற்றும் அமிருன்னேசா கதுனின் முதல் இரண்டு குழந்தைகள் இறந்த பிறகு இவர் மூன்றாவது குழந்தையாகப் பிறந்தார். இவரது தாயார் அமுருன்னேசா கத்துன் ஒரு இல்லத்தரசி ஆவார். இவருடைய தந்தை சdத்ரி இமாமுஜமான் ஒரு கட்டுமானப் பொறியியலாளராக இருந்தார். இவருடைய ஆரம்பப் பள்ளி படிப்பு அசாமில் தொடங்கியது. பின்னர் பிரித்தானிய இந்தியாவில் தொடர்ந்தது. பின்னர் இவர்களின் குடும்பம் கிழக்கு பாகிஸ்தானின் டாக்காவிற்கு குடிபெயர்ந்தது. இவருடைய தந்தைக்கு இந்தியா பிரிட்டனிடமிருந்து சுதந்திரமடைந்து கிழக்கு பாகிஸ்தான் இந்தியாவிலிருந்து பிரிந்தபோது ஒரு புதிய வேலை கிடைத்தது.  
இவர் டாக்கா பல்கலைக்கழகத்தில் அரசியல் அறிவியலில் பட்டப்படிப்பு மற்றும் முதுகலை பட்டப்படிப்பை முடித்தார். இவர் தனது முனைவர் பட்ட ஆராய்ச்சிக்காக ஐக்கிய இராச்சியத்திற்குச் செல்வதற்கு முன் பங்களாதேஷ் பீடருக்காக கிட்டார் வாசித்தார்.
# நஜ்மா சவுத்ரி

## தொழில்

### கல்விசார் பணி

1963 ஆம் ஆண்டில் டாக்கா பல்கலைக்கழகத்தில் அரசியல் அறிவியல் துறையில் விரிவுரையாளராக சவுத்ரி தனது வாழ்க்கையைத் தொடங்கினார். 1966 ஆம் ஆண்டில், தனது முனைவர் பட்ட ஆராய்ச்சிக்காக இலண்டன் பல்கலைக்கழகத்தில் ஓரியண்டல் மற்றும் ஆப்பிரிக்க கல்வி பள்ளிக்கு காமன்வெல்த் உதவித்தொகை பெற்றார். இவர் 1972 ஆம் ஆண்டில் வங்கதேசத்திற்குத் திரும்பினார். 1984 முதல் 1987 வரை அரசியல் அறிவியல் துறையின் தலைவராக இருந்தார். இவர் துறைத்தலைவராக இருந்த போது, பாடத்திட்டத்தில் பெண்கள் அதிகாரம் மற்றும் வளர்ச்சி தொடர்பான படிப்புகளை அறிமுகப்படுத்தினார். பல்கலைக்கழகத்திற்குள் ஒரு பெண்கள் கல்வி தொடர்பான ஒரு ஆய்வு மையத்தையும் இவர் நிறுவினார்.  
சவுத்ரி 1988 ஆம் ஆண்டில் மினசோட்டா பல்கலைக்கழகத்தில் வருகை தரும் அறிஞராக மூன்று மாதங்கள் ஃபுல்பிரைட் ஃபெல்லோஷிப்பின் கீழ் பணியாற்றினார். இவர் அரசியல் விஞ்ஞானி பார்பரா ஜே. நெல்சனின் நண்பர் ஆவார். இந்த இருவரும் 1994 ஆம் ஆண்டில் யேல் யுனிவர்சிட்டி பிரஸ் *வெளியிட்ட உமன் அண்ட் பாலிடிக்ஸ் வேர்ல்ட்வைட்* என்ற புத்தகத்தைத் தொகுத்தார்கள். இந்த புத்தகம் 1995 ஆம் ஆண்டில் விக்டோரியா ஷக் விருதை வென்றது. அமெரிக்க அரசியல் அறிவியல் சங்கம் இந்த புத்தகத்தை 1994 ஆம் ஆண்டிற்கான சிறந்த புத்தகம் என்று அழைத்தது.  
இவர் 1978 மற்றும் 1986 ஆம் ஆண்டுகளில் ஐக்கிய நாடுகள் பொதுச் சபையில் வங்கதேசத்தின் பிரதிநிதியாக பணியாற்றினார். இந்த காலகட்டத்தில் அவர் 1980 ஆம் ஆண்டில் பெல்கிரேடில் நடந்த யுனெஸ்கோ பொது மாநாட்டின் பங்கேற்பாளராக இருந்தார். 1985 ஆம் ஆண்டில் நைரோபியில் பெண்கள் உலக மாநாடு மற்றும் 1995 இல் பெய்ஜிங்கில் பெண்கள் குறித்த நான்காவது உலக மாநாடு ஆகியவற்றிலும் பங்கேற்றார். இவர் 2000 ஆம் ஆண்டில் டாக்கா பல்கலைக்கழகத்தில் பெண்கள் மற்றும் பாலின ஆய்வுகள் துறையை நிறுவ உதவினார். சவுத்ரி 2003 ஆம் ஆண்டில் பேராசிரியராக இத்துறையில் சேர்ந்தார். பின்னர் தலைவராக பணியாற்றினார். அவர் பல்கலைக்கழகத்தில் பேராசிரியராகவும் இருந்தார். மகளிர் அதிகாரமளித்தல் மற்றும் மேம்பாட்டு ஆய்வுகளுக்கான அவரது பங்களிப்புகளின் மூலம் அவர் வங்கதேசப் பெண்களுக்கு ஒரு உத்வேகமாக கருதப்பட்டார். வங்கதேசத்தின் அரசியல் நிறுவனங்கள் மற்றும் கொள்கை வகுக்கும் அமைப்புகளில் பெண்களின் பங்களிப்பை விவரித்த 2010 ஆம் ஆண்டில் வெளியானன *மாங்குரோவ்ஸ் அண்டு மான்ஸ்டர்ஸ் புத்தகம்* மகளிருக்கு கொள்கை உருவாக்கம் தொடர்பான அமைப்புகளில் ஓரங்கட்டப்பட்டது மற்றும் விளிம்பு நிலைக்கு தள்ளப்பட்டது குறித்து ஆராய்ந்தது. இரண்டு பதின்ம ஆண்டுகளுக்கும் மேலாக நாட்டின் அரசத் தலைவராக பெண்கள் இருந்தபோதிலும், பெண்களின் பங்கேற்பின் முரண்பாடான தன்மையை ஆராய இதைப் பயன்படுத்தினார். இவரது ஆராய்ச்சி நிறுவனங்களுக்குள் முறையான பாகுபாட்டை மேலும் ஆய்வு செய்தது. இந்த ஆய்வில் தொழில் மற்றும் கலாச்சாரங்கள் சார்ந்து வர்க்கப் பிரிவுகள் முழுவதும் பெண்களுக்கு சாதகமற்றதாக இருந்தது.
# நஜ்மா சவுத்ரி

## தொழில்

### அரசியல் மற்றும் இலாப நோக்கமற்றது

1996 ஆம் ஆண்டில் முஹம்மது ஹபிபுர் ரஹ்மான் தலைமையிலான முதல் இடைக்கால அரசாங்கத்தில் சவுத்ரி ஆலோசகராகப் பணியாற்றினார். அவர் பெண்கள் மற்றும் குழந்தைகள் மற்றும் சமூக நலத்துறை, தொழிலாளர் மற்றும் மனிதவள அமைச்சகத்தில் பணியாற்றினார். மகளிர் சர்வதேச பெண்கள் அமைப்பின் தலைவராகவும் , மனித மேம்பாட்டு அறக்கட்டளையின் நிறுவன உறுப்பினராகவும் இருந்தார்.
# நஜ்மா சவுத்ரி

## விருதுகள்

2008 ஆம் ஆண்டில் ஆராய்ச்சியில் சிறந்த பங்களிப்பிற்காக வங்கதேசத்தின் இரண்டாவது மிக உயர்ந்த குடிமை விருதான எகுசே படேல் விருதினைப் பெற்றார். 2007 ஆம் ஆண்டில் பல்கலைக்கழக மானியக் குழுவால் "ரோகேயா நாற்காலி" வழங்கப்பட்டது.
# நஜ்மா சவுத்ரி

## தனிப்பட்ட வாழ்க்கை

சவுத்ரி 1961 ஆம் ஆண்டில் மைனூர் ரெசா சவுத்ரியை மணந்தார். மைனூர் ரெசா சவுத்ரி அந்த நேரத்தில் டாக்கா பல்கலைக்கழகத்தில் ஆங்கிலத் துறை மாணவராக இருந்தார். பின்னர் அவர் வங்கதேசத்தின் தலைமை நீதிபதியாக ஆனார் . இவர் 2004 ஆம் ஆண்டில் இறந்தார். இந்த தம்பதியருக்கு லாமியா சவுத்ரி மற்றும் புஷ்ரா ஹசீனா சவுத்ரி ஆகிய இரண்டு மகள்கள் இருந்தனர். இவர்களில் இரண்டாமவர் தாக்கா பல்கலைக்கழகத்தின் சர்வதேச உறவுகள் துறையின் ஆசிரியராக இருந்தவர் ஆவார்.  
சவுத்ரி 8 ஆகஸ்ட் 2021 அன்று டாக்காவில் உள்ள ஒரு மருத்துவமனையில் கொரோனா பெருந்தொற்றால் இறந்தார். இவருக்கு வயது 79. இவர் டாக்காவில் உள்ள பனானி கல்லறையில் அடக்கம் செய்யப்பட்டார்.
# பார்வதி தேவி (அரசியல்வாதி)

**ராணி பார்வதி தேவி தேசுகிட் வாங்மோ** (*Rani Parvati Devi Deskit Wangmo*, 1 மே 1934 – 5 நவம்பர் 2024) இந்தியாவின் சம்மு காசுமீர் மாநிலத்தைச் சேர்ந்த லடாக் நகர மக்களைவையின் முன்னாள் (1977-1980) உறுப்பினராவார். .
# பார்வதி தேவி (அரசியல்வாதி)

## ஆரம்ப கால வாழ்க்கை

1934 ஆம் ஆண்டு மே மாதம் முதல் தேதியன்று காங்சார் அரண்மனையில் காங்சார் அரச குடும்பத்தில் பார்வதி பிறந்தார். லாகவுல் மாவட்டத்தின் பெரிய அரச வீடாக இவ்வரச குடும்பம் கருதப்படுகிறது. தற்போது இமாச்சலப் பிரதேசத்தின் லாகவுல் மற்றும் சுபிதி மாவட்டத்தின் ஒரு பகுதியான நைமா வாங்கியலில் இவர் பிறந்தார். பார்வதி தேவி ஐந்தாம் வகுப்பு வரை கல்வி கற்றார்.
# பார்வதி தேவி (அரசியல்வாதி)

## தொழில்

பார்வதி தேவி லடாக்கில் தான் ஈடுபடும் சமூகப் பணிகளுக்காக நன்கு அறியப்படுகிறார்.  
1977 இந்திய பொதுத் தேர்தலுக்கு, இந்திய தேசிய காங்கிரசு கட்சி லடாக் தொகுதியில் பார்வதி தேவியைத் தனது வேட்பாளராக்கியது. காங்கிரசின் உள்ளூர் கூட்டணிக் கட்சியான சம்மு & காசுமீர் தேசிய மாநாட்டுக் கட்சி இவரை ஆதரித்தது. ஒரு சுயேட்சை வேட்பாளர் மட்டுமே பார்வதி தேவியை எதிர்த்து நின்றார். பார்வதி அவரை 2,877 வாக்குகள் வித்தியாசத்தில் தோற்கடித்தார் (அவரது 20,253 க்கு எதிராக 23,130 வாக்குகள்) லடாக்கிலிருந்து தேர்ந்தெடுக்கப்பட்ட முதல் பெண் நாடாளுமன்ற உறுப்பினர் என்ற சிறப்பு பார்வதிக்கு கிடைத்தது. பார்வதி தேவியும் பேகம் அக்பர் யெகான் அப்துல்லாவும் மட்டுமே 1977 ஆம் ஆண்டுத் தேர்தலில் வெற்றி பெற்ற சம்மு & காசுமீர் பெண்கள் ஆவர். ஐந்து வருட காலத்தை முடிக்க முடியாமல் ஆட்சி முடிவுக்கு வந்ததால் 1980 ஆம் ஆண்டில் மற்றொரு தேர்தல் நடைபெற்றது. இந்த முறை தேசிய மாநாட்டுக் கட்சி லடாக்கில் தனது வேட்பாளரை நிறுத்தியது.  
லடாக்கிய கலை மற்றும் பண்பாடு மீதான நம்கியல் ஆராய்ச்சி நிறுவனத்தை நிறுவி பார்வதி தேவி ஒரு நிறுவனர் மற்றும் தலைவர் ஆனார்.
# பார்வதி தேவி (அரசியல்வாதி)

## தனிப்பட்ட வாழ்க்கை

லடாக்கின் அரச பரம்பரையைச் சேர்ந்த குஞ்சாங் நாம்கியாலை பார்வதி தேவி 1950 ஆம் ஆண்டு சூலை மாதம் 10 ஆம் தேதியன்று மணந்து கொண்டார். பார்வதியின் கணவர் குடிப்பழக்கத்திற்கு அடிமையாகி 48 வயதில் இறந்தார். அப்போது இரண்டு மகன்கள் மற்றும் இரண்டு மகள்கள் உட்பட தேவிக்கு நான்கு குழந்தைகள் இருந்தனர்.
# எல்லபுடையாம்பட்டி

**எல்லபுடையாம்பட்டி** (*Ellepudayampatti*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும்.
# எல்லபுடையாம்பட்டி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 45 கிலோமீட்டர் தொல்லைவிலும், அரூரிலிருந்து 4 கிலோமீட்டர் தொலைவிலும் அமைந்துள்ளது.
# எல்லபுடையாம்பட்டி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 534 குடும்பங்கள் வசிக்கின்றன. கிராமத்தின் மொத்த மக்கள் தொகையானது 2,066 ஆகும். இதில் பெண்களின் எண்ணிக்கை 992 என்றும், ஆண்களின் எண்ணிக்கை 1,074 என்றும் உள்ளது.
# கெட்டுப்பட்டி

**கெட்டுப்பட்டி** (*Gettupatty*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது நவலை ஊராட்சிக்கு உட்பட்ட ஊராகும்.
# கெட்டுப்பட்டி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 27 கிலோமீட்டர் தொலைவிலும், அரூரிலிருந்து 21 கிலோமீட்டர் தொலைவிலும் அமைந்துள்ளது.
# கெட்டுப்பட்டி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 333 குடும்பங்கள் வசிக்கின்றன. கிராமத்தின் மொத்த மக்கள் தொகையானது 1,427 ஆகும். இதில் பெண்களின் எண்ணிக்கை 718 என்றும், ஆண்களின் எண்ணிக்கை 709 என்றும் உள்ளது.
# குருதி (திரைப்படம்)

***குருதி*** (Kuruthi) என்பது ஓர் இந்திய மலையாள மொழித் திரைப்படம் ஆகும். இத்திரைப்படம் அனிஷ் பல்யால் என்பவரால் எழுதப்பட்டு மனு வாரியர் இயக்கியுள்ள திரைப்படம் ஆகும். பிரித்விராஜ் புரொடெக்சன்ஸ் நிறுவனம் மூலம் சுப்ரியா மேனனால் தயாரிக்கப்பட்டது. இதில் பிருத்விராஜ் சுகுமாரன் மற்றும் ரோஷன் மேத்யூ ஆகியோர் முக்கிய கதாபாத்திரங்களில் நடித்துள்ளனர், முரளி கோபி, ஷைன் டாம் சாக்கோ, ஸ்ரீந்தா, மாமுக்கோயா ஆகியோர் துணை வேடங்களில் நடித்துள்ளனர். பாடல்கள் மற்றும் பின்னணி இசைக்கு ஜேக்ஸ் பிஜாய் இசையமைத்தார். எல்லை மீறிய மனித உறவுகள் எப்படி வெறுப்பு மற்றும் தப்பெண்ணத்தின் சோதனைகளில் இருந்து தப்பிக்கப் போராடுகின்றன என்பதை இத்திரைப்படம் பேசுகிறது.  
இத்திரைப்படத்தின் முதன்மை ஒளிப்பதிவு டிசம்பர் 2020 முதல் ஜனவரி 2021 வரை சுமார் ஒரு மாதம் நீடித்தது. *குருதி* 13 மே 2021 அன்று திரையரங்குகளில் வெளியிட திட்டமிடப்பட்டிருந்தது. ஆனால், கோவிட் -19 பெருந்தொற்று காரணமாக ஒத்திவைக்கப்பட்டது. இந்த படம் 11 ஆகஸ்ட் 2021 அன்று அமேசான் பிரைம் வீடியோ மூலம் வெளியானது.
# குருதி (திரைப்படம்)

## கதைக்களம்

இரப்பர் வடிக்கும் தொழிலாளி இப்ராஹிம் தனிமையான மலைத்தொடர்களில் வாழ்கிறார். இவர் தனது மகள் மற்றும் மனைவியை இழந்த அதிர்ச்சிகரமான பருவமழை நிலச்சரிவின் நினைவுகளை விட்டுச்செல்ல முயற்சிக்கிறார். ஒரு துரதிர்ஷ்டவசமான இரவில், காயமடைந்த காவலர் ஒரு கைதியுடன் அவரது வீட்டிற்குள் தஞ்சம் புகுந்தார். பழிவாங்கும் ஒரு சக்திவாய்ந்த எதிரி அவர்களை தனது வீட்டிற்குள் பின்தொடரும் போது, இப்ராஹிம் தனது சொந்த நம்பிக்கைகள் மற்றும் தீர்மானங்கள் பற்றிய சோதனை கேள்விகளை எதிர்கொள்ள வேண்டிய கட்டாயம் ஏற்படுகிறது. ஒருவரின் செயல் வெறுப்பால் தூண்டப்படும் போது அனைத்து எல்லைகளையும் தாண்டிச் செல்கிறது என்பதைத் தவிர வேறு எதுவும் இல்லை என உணர்கிறார்.
# குருதி (திரைப்படம்)

## நடிப்பு

- லைக்காக பிருத்விராஜ் சுகுமாரன்
- இப்ராகிம் அல்லது இப்ருவாக ரோஷன் மேத்யூ
- மூசா காதராக மாமூக்கோயா
- எஸ்ஐ சத்யனாக முரளி கோபி
- கரீம் அல்லது கம்மு வாக சைன் டாம் சாக்கோ
- சுமதி அல்லது சுமாவாக ஸ்ரிந்தா
- பிரேமனாக மணிகண்டன் ஆர். ஆச்சாரி
- உமராக நவாஸ் வள்ளிக்குன்னு
- ரசூலாக நஸ்லேன் கே.கஃபூர்
- விஷ்ணுவாக சாகர் சூர்யா
# குருதி (திரைப்படம்)

## தயாரிப்பு

இயக்குனருக்கு மலையாளத்தில் அறிமுகமான முதல் திரைப்படமாக இத்திரைப்படம் உள்ளது. இவர் இந்தி திரைப்படமான காபி புளுமை இயக்கியிருந்தார். இவர் யுத் என்ற தொலைக்காட்சித் தொடரை எழுதியுள்ளார். தொலைக்காட்சி தொடரை எழுதினார் (இவை இரண்டுமே 2014 ஆம் ஆண்டில்). வாரியர் இத்திரைப்படத்தைப் பற்றிப் பின்வருமாறு கூறியுள்ளார். "இது ஒரு சமூக அரசியல் திகிலூட்டும் திரைப்படம் ஆகும். இத்திரைப்படம் இது கொஞ்சம் நாடகத்தனம், அதிரடி மற்றும் திகிலூட்டும் கூறுகளைக் கொண்டுள்ளது. இத்திரைப்படத்தில் பிரித்விராஜ் கதாநாயகனாக நடித்திருந்தாலும், மற்ற எல்லா கதாபாத்திரங்களுக்கும் சம அளவு முக்கியத்துவம் உள்ளது". பல விவாதங்களுக்குப் பிறகு, பிருத்விராஜ் மற்றும் அவரது மனைவி சுப்ரியா மேனன் ஆகியோர் இந்த படத்தை தங்கள் பிரித்விராஜ் புரொடக்சன்சில் தயாரிக்க முடிவு செய்தனர். ஒரு மாதத்திற்கும் குறைவாக நீடித்த ஒரே கால அட்டவணையில் 4 ஜனவரி 2021 அன்று படப்பிடிப்பு நிறைவடைந்தது.
# குருதி (திரைப்படம்)

## வெளியீடு

*குருதி* 13 மே 2021 அன்று திரையரங்குகளில் வெளியிட திட்டமிடப்பட்டிருந்தது ஆனால் கோவிட் -19 பெருந்தொற்று காரணமாக ஒத்திவைக்கப்பட்டது. திரைப்படம் அமேசான் பிரைம் வீடியோ மூலம் 11 ஆகஸ்ட் 2021 அன்று ஓணம் வெளியீடாக வெளியிடப்பட்டது. என்று குறிப்பிட்டுள்ளார்.
# கோபிநாதம்பட்டி

**கெட்டுப்பட்டி** (*Gobinathampatti*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது கோபிநாதம்பட்டி ஊராட்சிக்கு உட்பட்ட ஊராகும்.
# கோபிநாதம்பட்டி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 39 கிலோமீட்டர் தொலைவிலும், அரூரிலிருந்து 10 கிலோமீட்டர் தொலைவிலும், மாநில தலைநகரான சென்னையிலிருந்து 267 கிலோமீட்டர் தொலைவிலும் அமைந்துள்ளது.
# எச். எம். ரெட்டி

**ஹனுமப்பா முனியப்ப ரெட்டி** (*Hanumappa Muniappa Reddy)* (12 ஜூன் 1892 - 14 ஜனவரி 1960), **எச்.எம்.ரெட்டி** என்றும் அழைக்கப்படும் இவர் ஓர் இந்திய திரைப்பட இயக்குநரும் தயாரிப்பாளரும் ஆவார். தெலுங்குத் திரைப்படங்களில் தனது படைப்புகளுக்கு பெயர் பெற்ற இவர், தெலுங்கிலும் தமிழிலிலும் ஒரே நேரத்தில் படமாக்கப்பட்ட காளிதாஸ் என்ற முதல் இந்திய பன்மொழி ஒலித் திரைப்படத்தை இயக்கினார். பின்னர் இவர் 1932ஆம் ஆண்டில் முதல் முழு நீள தெலுங்கு ஒலிப் படமான பக்த பிரகலாதாவை தயாரித்து இயக்கினார்.
# எச். எம். ரெட்டி

## ஆரம்ப கால வாழ்க்கை

1892 ஜூன் 12 இல் பிறந்த இவர் பெங்களூரில் படித்தார். பிறகு சிலகாலம் காவல் ஆய்வாளராகப் பணியாற்றினார். பின்னர் ஆங்கிலேயர்களுக்காக வேலை செய்ய ஆர்வம் காட்டாததால் தனது பணியை விட்டு விலகினார். திரைப்படத் துறையில் ஆர்வம் கொண்ட இவர், மும்பைக்குச் சென்று தெலுங்குத் திரைப்படங்களில் பணி செய்ய ஆரம்பித்தார். அங்கு இவர் ஒரு படப்பிடிப்பு அரங்கத்தில் உதவியாளாராக பணியாற்றினார்.  
பி. என். ரெட்டி என்பவருடனும் நடிகை ப. கண்ணாம்பா ஆகியோரை பங்குதாரராகக் கொண்டு சென்னையில் 'ரோகிணி பிக்சர்ஸ் லிமிடெட்' என்ற நிறுவனத்தைத் தொடங்கினார். இந்த நிறுவனத்திலிருந்து வெளியான முதல் படம் "கிருஹ லட்சுமி", இது "ரங்கூன் ரவுடி" நாடகத்தை அடிப்படையாகக் கொண்டது.  
எச். எம். ரெட்டி 14 ஜனவரி 1960 அன்று 'கஜ தொங்கா' தயாரிப்பின் போது இறந்தார்.
# எச். எம். ரெட்டி

## இதையும் பார்க்கவும்

- ரகுபதி வெங்கய்யா
# பி. ஏ. சுப்பா ராவ்

**பி. ஏ. சுப்பா ராவ்** (இறப்பு:1987 ) என்று நன்கு அறியப்பட்ட **புகதா வெங்கட சுப்பா ராவ்** ஓர் தெலுங்குத் திரைப்படத் தயாரிப்பாளரும், இயக்குனருமாவார். தெலுங்குத் திரையுலகில் வாழ்நாள் பங்களிப்பிற்காக ரகுபதி வெங்கையா விருதும் ஒரு பிலிம்பேர் விருதும் பெற்றார்.  
இவர் 1950இல் வெளிவந்த *பல்லெட்டூரி பில்லா என்ற படத்துடன்* கதாசிரியராகவும், திரைக்கதை எழுத்தாளராகவும், இயக்குனராகவும், தயாரிப்பாளராகவும் என தனது வாழ்க்கையைத் தொடங்கினார். பல்துறை நடிகரும், அரசியல்வாதியுமான என். டி. ராமாராவுக்கு இந்தப் படத்தில் நாயகனாக முதல் வாய்ப்பு கொடுத்தார். இது ஒரு சிறிய வணிக வெற்றியாக இருந்தது. மேலும் இவரும் நாயகனும் இப்படத்திலிருந்து நல்ல பெயரைப் பெற்றனர்.  
பி.ஏ.எஸ்.புரொடக்சன்ஸ் என்ற நிறுவனத்தின் சார்பில் *ராஜு பேடா*, *செஞ்சு லட்சுமி , பீஷ்மர்* போன்ற சில படங்களை தயாரித்துள்ளார்.  
இவர் 1954 இல் என். டி. ராமாராவ், சுதாகர் ஆகியோர் முக்கிய வேடங்களில் நடிக்க *ராஜூ பேடாவை* உருவாக்கினார். இது மார்க் டுவெய்ன் எழுதிய நூலின் அடிப்படையில் உருவான *தி பிரின்ஸ் அண்ட் தி பாப்பர்* என்ற அமெரிக்கத் திரைப்படத்தின் மறு ஆக்கமாகும்.
# பி. ஏ. சுப்பா ராவ்

## இதையும் காண்க

- ரகுபதி வெங்கய்யா விருது
# அதுர்த்தி சுப்பா ராவ்

**அதிருதி சுப்பா ராவ்** (*Adurthi Subba Rao*) (16 திசம்பர் 1912 &ndash; அக்டோபர் 1 1975) ஓர் இந்தியத் திரைப்பட இயக்குநரும், ஒளிப்பதிவாளரும், திரைக்கதை ஆசிரியரும், படத் தொகுப்பாளரும் தயாரிப்பாளரும் ஆவார். இவர் முக்கியமாக தெலுங்குத் திரைப்படங்களில் பணியற்றியதற்காக நன்கு அறியப்படுகிறார். ராவ் இந்திய நாடகத் திரைப்படங்களின் குறிப்பிடத்தக்கவர்களில் ஒருவராக பரவலாகக் கருதப்படுகிறார். இவர் ஏழு தேசிய திரைப்பட விருதுகளைப் பெற்றுள்ளார். 1948ஆம் ஆண்டு இந்தியாவின் 39வது சர்வதேசத் திரைப்பட விழாவில் "தேசிய திரைப்பட ஆவணக் காப்பகத்தின் பொக்கிஷங்கள்" என்ற பிரிவில் காட்சிப்படுத்தப்பட்ட *கல்பனா* என்ற நடனத் திரைப்படத்தில் உதய் சங்கரின் கூட்டாளியாக ராவ் திரையுலகில் நுழைந்தார். 1960இல் வெளியான நம்மின பந்து என்ற திரைப்படம் நில உரிமையாளர்களால் விவசாயிகளை சுரண்டல் என்ற கருப்பொருளை அடிப்படையாகக் கொண்டதாகும். இந்த படம் ஒரே நேரத்தில் தமிழில் "பாட்டாளியின் வெற்றி" என்ற பெயரில் படமாக்கப்பட்டது. வெளியானதும் இரண்டு பதிப்புகளும் விமர்சன ரீதியான பாராட்டைப் பெற்றன. சான் செபாஸ்டியன் சர்வதேச திரைப்பட விழாவில் தெலுங்குத் திரைப்படம் திரையிடப்பட்டது. அந்த வருடத்தில் தெலுங்கில் சிறந்த திரைப்படத்திற்கான தேசிய திரைப்பட விருதையும் இந்தப் படம் வென்றது.
1964 ஆம் ஆண்டு வெளிவந்த *டாக்டர் சக்கரவர்த்தி* என்ற திரைப்படம் கோடூரி கௌசல்யா தேவியின் *சக்கரப்பிரமாணம்* என்ற நூலை அடிப்படையாகக் கொண்டு தழுவி எடுக்கப்பட்டது. 1964ஆம் ஆண்டில் ஆந்திர அரசால் நிறுவப்பட்ட நந்தி விருதை வென்ற முதல் படமாக இது இருந்தது. திரையரங்க வசூலில் பெற்ற வெற்றிக்குப் பிறகு அந்த ஆண்டிற்கான தெலுங்கில் சிறந்த திரைப்படத்திற்கான தேசிய திரைப்பட விருதையும் பெற்றது. இவரது அடுத்த படைப்பு *மூக மனசுலு,* மறுபிறப்பு என்ற கருத்தை அடிப்படையாகக் கொண்டது. இந்தியத் திரைப்படங்களில் அரை-புனைகதை வகையின் முதல் வகை, கதை முழுவதும் பரந்த அளவிலான மனநிலையை ஊக்குவிக்கும் கூறுகளுடன் தீவிரமானதாக இருந்தது. இந்தப் படம் பின்னர், இந்தியில் *மிலன்* (1967) என்ற பெயரிலும், தமிழில் பிராப்தம் (1971) என்ற பெயரிலும் வெளி வந்தது. தெலுங்கு பதிப்புக்காக தெலுங்கில் சிறந்த திரைப்படத்திற்கான தேசிய திரைப்பட விருதையும், 1964இல் பிலிம்பேர் சிறந்த திரைப்பட விருதையும் (தெலுங்கு) பெற்றது. மேலும், கார்லோவி வேரி சர்வதேச திரைப்பட விழாவிலும் திரையிடப்பட்டது.  
1968 ஆம் ஆண்டில், இவர் தனது படைப்பான *சுடிகுண்டலு*வில் நீதிமன்ற நடவடிக்கைகளையும், துப்பறிவுப் புனைவையும் பரிசோதித்தார். இந்த படம் தாஷ்கண்ட் மற்றும் மாஸ்கோ திரைப்பட விழாக்களில் "முக்கிய" கதையம்சம் கொண்ட திரைப்படத்திற்காக சிறப்பு குறிப்பு பெற்றது. இந்த படம் தெலுங்கில் சிறந்த திரைப்படத்திற்கான தேசிய திரைப்பட விருதையும், சிறந்த திரைப்படத்திற்கான நந்தி விருதையும், சிறந்த திரைப்படத்திற்கான பிலிம்பேர் விருதையும் பெற்றுள்ளது. அந்த வருடத்திற்கான இந்திய சர்வதேச திரைப்பட விழாவிலும் திரையிடப்பட்டது.
# அதுர்த்தி சுப்பா ராவ்

## ஆரம்ப வாழ்க்கையும், தொழிலும்

இவர் சாத்தன்னா பந்துலு - ராஜலட்சுமியம்மா அகியோருக்கு 16 திசம்பர் 1912 இல் பிறந்தார். இவரது தந்தை ராஜமன்றியில் வட்டாசியராக இருந்தார். அதுர்த்தி சுப்பாராவ் தனது 14 வயதில் பள்ளி இறுதிப் படிப்பை ( மெட்ரிக் ) முடித்தார். காக்கிநாடா பி.ஆர் கல்லூரியில் தனது முன் பல்கலைக்கழகப் படிப்பில் சேர்ந்தார். பின்னர், மும்பை புனித சேவியர் கல்லூரியில் மூன்று வருட ஒளிப்படவியல் படிப்பில் சேர்ந்து, இரண்டு வருடத்திலேயே முடித்தார். மேலும் சிறந்த படத்திற்கான பிலிம்பேர் விருதையும் வென்றது. 1961 இல், இவர், கே. எஸ். கோபாலகிருஷ்ணனின் குமுதம் என்ற படத்தை இயக்கினார். இது தெலுங்கில் *மஞ்சி மனசுலு* (1962) என மறு ஆக்கம் செய்யப்பட்டது. குமுதம் 29 ஜூலை 1961 அன்று வெளியாகி திரையரங்கில் வணிக ரீதியான வெற்றி பெற்றது. இந்த படம் 9வது தேசிய திரைப்பட விருதுகளில் மூன்றாவது சிறந்த திரைப்படத்திற்கான சான்றிதழ் பெற்றது. பின்னர், 1976இல் மகாகவி சேத்ரையாவின் வாழ்க்கை வரலாறு திரைப்படத்தை எழுதி இயக்கினார். இந்தப் பணியின்போது ராவ் இறந்ததையடுத்து இயக்குநர் சி. எஸ். ராவ் மீதமுள்ள படப்பிடிப்பை முடித்தார்.  
இவரது வாழ்க்கை வரலாற்றை மூத்த நடிகர் கிருட்டிணா வெளியிட்டார். அவர் சுப்பா ராவ் இயக்கத்தில் தெலுங்குத் திரைப்படத்தில் அறிமுகமானார். பிரபல இயக்குநர் கே. விஸ்வநாத் பல ஆண்டுகளாக இவருடன் இணைந்து இயக்குநராக பணியாற்றியுள்ளார். தெலுங்குத் திரைப்பட வர்த்தக சபை இவருக்கு மரியாதை செலுத்தும் விதமாக "அதுர்த்தி சுப்பா ராவ்" விருதை நிறுவியுள்ளது.
# பிரமிடு நூல்

மன்னர் தேத்தியின் (கிமு 2345 - கிமு 2333) சக்காரா நகரப் பிரமிடு சுவரில் பிரமிடு நூலின் உரைகள் செதுக்கப்பட்டுள்ளது.]]
மன்னர் முதலாம் மெரென்ரே பிரமிடு (கிமு2287 – கிமு 2278]]  
**பிரமிடு நூல்கள்** (**Pyramid Texts**) பண்டைய எகிப்தியர்களின் மிகவும் பழைமையான சமய இறுதிச் சடங்கு நூல்களில் ஒன்றாகும். இந்த பிரமிடு நூல்கள் பண்டைய எகிப்திய மொழியின் பட எழுத்துகளில், பழைய எகிப்து இராச்சியத்தை ஆண்ட (கிமு 2686 – 2181) ஐந்தாம் வம்சம், ஆறாம் வம்சம், ஏழாம் வம்சம் மற்றும் முதல் இடைநிலைக்காலத்திய எட்டாம் வம்சத்தவர்கள் ஆட்சிக் காலத்தில் சக்காரா நகரத்தின் பிரமிடுகளின் நிலத்தடி சுவர்கள் மற்றும் கல் சவப்பெட்டிகளில் செதுக்கப்பட்டிருந்தது.பழைய எகிப்து இராச்சியத்திற்கும், மத்தியகால எகிப்தி இராச்சியம் மற்றும் புது இராச்சிய காலத்திற்கிடையே பிரமிடு நூல்களின் பயன்பாடு முற்றிலும் மறைந்தது. பழைய இராச்சியக் காலத்திய பிரமிடு நூல்கள் இறந்த எகிப்திய மன்னர்களான தேத்தி, முதலாம் மெரென்ரே, முதலாம் பெப்பி, இரண்டாம் பெப்பி மற்றும் அவர்தம் இராணிகளை சக்கரா நகரத்தில் புதைத்த பிரமிடுகளின் அடித்தளச் சுவரிலும், சவப்பெட்டிகளில் பிரமிடு நூலின் உரைகள் செதுக்கப்பட்டிருந்தது.  
இந்நூலின் காலம் ஏறத்தாழ கிமு 2400 - கிமு 2300-க்கும் இடைப்பட்ட காலம் ஆகும். புது எகிப்திய இராச்சியத்தின் சவப்பெட்டி நூல் மற்றும் இறந்தோர் நூல் போலன்றி, பிரமிடு நூல்களில் இறந்த பார்வோன்களையும், இராணிகளை மட்டுமே குறித்துள்ளது.
# பிரமிடு நூல்

## நோக்கம்

இந்த பிரமிடு நூல்களின் உருவாக்கம் இரண்டாம் வம்சம் மற்றும் மூன்றாம் வம்ச காலத்தில் தோன்றியிருக்கலாம் என்று கூறப்படுகிறது. பிரமிடு உரைகளின் எழுத்துகள் அல்லது உச்சரிப்புகள் முதன்மையாக இறந்த ஒரு மன்னரை அல்லது இராணியை புனித மிக்கவராகவும், கடவுளுடன் கலப்பதற்கு தகுதி பெறும் நோக்கத்துடன் எழுதப்பட்ட இறுதிச் சடங்கு நூல் ஆகும். இந்நூலின் மந்திர உச்சரிப்புகள் அவற்றை ஓதுபவர்களால் உச்சரிக்கப்பட வேண்டும். இந்நூல் மரணத்திற்குப் பின் வழிகாட்டி படிக்கட்டுகளாகவும், ஏணிகளாகவும் மற்றும் பறக்கும் திறன் வழங்கும். இந்நூலின் மந்திரங்கள் கடவுள்களை உதவி செய்ய அழைக்கலாம், அவர்கள் இணங்கவில்லை என்றால் கூட அச்சுறுத்தலாம். மேலும் கல்லறையிலிருந்து மற்றும் புதிய வாழ்க்கைகான ஆவிக்கு வழிகாட்டுவதில் இந்நூல் இறந்த பார்வோன்களுக்கு உதவியாக இருந்தது. பொதுவாக பிரமிடு நூல்களின் உரைகள் பார்வோன்களை மரணத்திற்குப் பிந்தைய வாழ்க்கைக்கு வழிநடத்த பயன்படுத்தப்பட்டன.
# இலூயிசு போல்கு

**இலோத்வியிக் இலூயிசு போல்கு (Lodewijk 'Louis' Bolk)** டச்சு நாட்டைச் சேர்ந்த ஓர் உடற்கூறியல் நிபுணர் ஆவார். 1866 ஆம் ஆன்டு டிசம்பர் மாதம் 10 ஆம் தேதியன்று இவர் இராட்டர்டாம் நகரத்தில் பிறந்தார். மனித உடல் பற்றிய கருத்தரித்தல் கோட்பாட்டை போல்கு உருவாக்கினார். உதாரணமாக இக்கோட்பாட்டின்படி ஒரு மனிதன் பிறக்கும்போது, இன்னும் ஒரு கருவாகவே இருக்கிறான். விகிதாசார அளவில் பெரிய தலை, ஒருங்கிணைக்கப்படாத இயக்கம் அல்லது அதன் முழுமையான உதவியற்ற தன்மை ஆகியவற்றை ஒருவர் கவனம் செலுத்தினால் பார்க்க முடியும். மேலும், இந்த முன்கூட்டிய முதிரா நிலையை குறிப்பாக மனித இனத்தில் மட்டும் காண இயலும்.  
போல்க் மனிதனின் இனப் பண்புகளின் தோற்றம் குறித்து எழுதினார். வெள்ளை தோல் ... என்பது மூதாதையரிடமிருந்து ஒரு கருப்பு தோலுடன் தொடங்கியது என்கிறார். இதன் விளைவாக முடி மற்றும் கருவிழி நிறம் போன்றவையும் மேலும் மேலும் அடக்கப்பட்டன.
# இளையாம்பட்டி

**இளையாம்பட்டி** (*Ilaiyampatty*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது கொங்கவேம்பு ஊராட்சிக்கு உட்பட்டது.
# இளையாம்பட்டி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 50 கிலோமீட்டர் தொல்லைவிலும், அரூரிலிருந்து 11 கிலோமீட்டர் தொலைவிலும் அமைந்துள்ளது.
# இளையாம்பட்டி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 159 குடும்பங்களும், 611 மக்களும் வசிக்கின்றனர். இதில் 307 ஆண்களும் 304 பெண்களும் அடங்குவர்.
# அனுராதா லோகியா

**அனுராதா லோகியா** ( **Anuradha Lohia** ) இந்திய மூலக்கூறு ஒட்டுண்ணியலாளர் ஆவார். தொற்று நோய்கள் துறையில் இவர் பணிபுரிகிறார். தற்போது மாநிலப் பல்கலைக்கழகத்தின் துணைவேந்தராக உள்ளார். முன்னதாக இவர் கொல்கத்தாவில் உள்ள போசு நிறுவனத்தில் உயிர் வேதியியல் துறையின் தலைவராக இருந்தார். இந்தோ-பிரிட்டிசு வெல்கம் அறக்கட்டளை, இந்தியாவில் மருத்துவ ஆராய்ச்சியை ஊக்குவிக்கும் டிபிடி இந்தியா அலையன்சு என்ற அமைப்புகளின் தலைவராகவும் அனுராதா இருந்துள்ளார்.
# அனுராதா லோகியா

## கல்வி மற்றும் தொழில்

கொல்கத்தாவில் உள்ள பெண்களுக்கான மாடர்ன் உயர்நிலைப் பள்ளி மாணவியாக இவர் கல்வி கற்றார். கொல்கத்தா பல்கலைக்கழகத்தில் உள்ள மாநிலக் கல்லூரியில் படித்து உடலியல் அறிவியலில் இளநிலை பட்டமும், கொல்கத்தா பல்கலைக்கழகத்தின் ராசாபசார் அறிவியல் கல்லூரியில் படித்து முதுநிலை உடலியல் பட்டமும் பெற்றார். பின்னர் இந்திய வேதியியல் உயிரியல் நிறுவனத்தில் விப்ரியோ காலரா எனப்படும் பாக்டீரியா குறித்த ஆய்வை மேற்கொண்டு முனைவர் பட்டம் பெற்றார். அனுராதா உலகின் பல்வேறு பல்கலைக்கழகங்களில் வருகை தரும் விஞ்ஞானியாக இருந்தார். நியூயார்க் பல்கலைக்கழக மருத்துவ மையத்தில் முதுகலை ஆராய்ச்சி செய்தார். இந்திய அறிவியல் அகாடமியின் உறுப்பினராகவும் தேர்ந்தெடுக்கப்பட்டார் . சிறீ சக்தி விருதும், யுனெசுகோவின் மூலக்கூறு மற்றும் செல் உயிரியல் வலையமைப்பு மானியமும் வழங்கப்பட்டன.
# ஜடையன்கோம்பை

**ஜடையன்கோம்பை** (*Jadaiyankombai*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது சிட்லிங் ஊராட்சிக்கு உட்பட்டது.
# ஜடையன்கோம்பை

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 55 கிலோமீட்டர் தொலைவிலும், அரூரிலிருந்து 15 கிலோமீட்டர் தொலைவிலும் அமைந்துள்ளது.
# ஜடையன்கோம்பை

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 808 குடும்பங்களும், அதில் 2907 மக்களும் வசிக்கின்றனர். இதில் 1436 ஆண்களும் 1471 பெண்களும் அடங்குவர். மொத்த எழுத்தறிவு விகிதமானது 66.15% என்று உள்ளது. இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்
# 2-புரோமோபியூட்டேன்

**2-புரோமோபியூட்டேன்** (*2-Bromobutane*) என்பது 1-புரோமோபியூட்டேன் சேர்மத்தின் ஒரு மாற்றியமாகும். இவ்விரண்டு சேர்மங்களும் C<sub>4</sub>H<sub>9</sub>Br என்ற மூலக்கூற்று வாய்ப்பாட்டால் அடையாளப்படுத்தப்படுகின்றன. ஈரிணைய பியூட்டைல் புரோமைடு அல்லது மெத்திலெத்தில்புரோமோமெத்தேன் என்ற பெயர்களாலும் 2-புரோமோபியூட்டேன் அழைக்கப்படுகிறது. இச்சேர்மத்தில் ஆலசனான புரோமின் கலந்திருப்பதால் ஆல்கைல் ஆலைடுகள் என்ற பெருவகைப்பாட்டு சேர்மங்களில் ஒன்றாகவும் 2-புரோமோபியூட்டேன் கருதப்படுகிறது.  
ஒரு நிறமற்ற திரவமாக உள்ள 2-புரோமோபியூட்டேன் இனிமையான வாசனையைக் கொண்டுள்ளது. புரோமினுடன் இணைக்கப்பட்ட கார்பன் அணு மற்ற இரண்டு கார்பன்களுடன் இணைக்கப்பட்டிருப்பதால் 2-புரோமோபியூட்டேன் மூலக்கூறை இரண்டாம் நிலை ஆல்கைல் ஆலைடு என குறிப்பிடுகிறார்கள்.  
ஒப்பீட்டளவில் நிலைப்புத்தன்மை கொண்ட 2-புரோமோபியூட்டேன் நச்சுதண்மை கொண்டதாகவும் தீப்பற்றி எரியக்கூடியதாகவும் உள்ளது. ஒரு வலிமையான காரத்துடன் சேர்த்து சூடுபடுத்தப்பட்டால் 2-புரோமோபியூட்டேன் ஒருபடிநிலை நீக்கல் வினைக்கு உட்படுகிறது. இவ்வினை ஓர் இருமூலக்கூறு நீக்குதல் வினையாகும். இதன் விளைவாக ஓர் ஆல்க்கீன் இரட்டைப் பிணைப்பு கொண்ட 2-பியூட்டீன் உருவாகிறது. 2-புரோமோபியூட்டேன் எரிச்சலூட்டும் வேதிச் சேர்மமாகும். இதை உட்கொண்டால் தீங்கு விளைவிக்கும். தோல் மற்றும் கண்களில் பட்டால் எரிச்சலூட்டும்.
# கைத்து

**கைத்து** (**Kaithu)** இந்தியாவின் இமாச்சலப் பிரதேசத்தில் உள்ள சிம்லா நகரத்தின் முக்கியமான புறநகர்ப் பகுதிகளில் ஒன்றாகும். மற்றொரு புற நகரான அன்னடேலுக்கு அருகில் கைத்து புறநகர் உள்ளது. கைத்து பகுதி மிகவும் செழிப்பானதாகவும் மக்கள் தொகை மிகுந்த பகுதியாகவும் உள்ளது.
# கைத்து

## நிலவியல்

சிம்லாவின் அன்னடேல் மற்றும் வண்டி சாலை பகுதிக்கு அருகில் கைத்து புறநகரம் அமைந்துள்ளது. சிம்லாவின் முக்கிய புறநகர்ப் பகுதிகளில் ஒன்றாகவும் இது கருதப்படுகிறது. பழைய பேருந்து நிலையத்திலிருந்து 1.5 கிமீ தொலைவிலும் சிம்லா இரயில் நிலையத்திலிருந்து 1.5 கிலோமீட்டர் தொலைவிலும் கைத்து புறநகர் அமைந்துள்ளது. சிம்லா மாநகராட்சியின் வார்டு எண் 3 என்று எண்ணிடப்பட்டு கைத்து புறநகரம் நிர்வகிக்கப்படுகிறது. அன்னடேல் புறநகரம் கைத்து புறநகரத்திற்கு அருகில் அமைந்துள்ளது. கைத்துவின் சுங்கி கானா பகுதியில் ஒரு குருத்வாராவும் உள்ளது.  
கைத்து புறநகரம் மேல் கைத்து மற்றும் கீழ் கைத்து என இரண்டு பகுதிகளாகப் பிரிக்கப்பட்டுள்ளது. கீழ் கைத்துவில் கீழ் கைத்து ஆரம்ப சுகாதார நிலையத்தைக் கொண்டிருக்கிற்றது. மேல் கைத்துவில் நகர காவல் நிலைய அமைந்துள்ளது. இதைத் தவிர பொதுப்பணித் துறை காலனிகளுடன் ஒரு கோவில் மற்றும் உயர் நீதிமன்ற விருந்தினர் மாளிகையையும் மேல் கைத்துவில் உள்ளன. கைத்து புறநகரத்தில் மூன்று மாநகராட்சி வாகன நிறுத்துமிடங்களும் இரண்டு குரு கோல்வார்கர் பூங்காக்களும் (கோல் பகாடி) உள்ளன. கைத்து புறநகர் பகுதி பைன் வியூ விடுதிக்கு அருகிலுள்ள வட்டச் சாலையில் தொடங்கி ஃபிங்காசு தோட்டத்திற்குக் கீழே சுங்கி கானா வரையிலும், குரு கோல்வால்கர் பூங்காவுக்கு மேலே வரையிலும் பரவியுள்ளது.
# கைத்து

## கல்வி

லோரெட்டோ கோவென்ட் தாரா கூடம் என்ற பெயரில் ஒரு கன்னி மாடப் பள்ளி கைத்து புறநகரில் இயங்குகிறது. இலக்கணப் பொதுப் பள்ளி மற்றும் இமாலயன் பொதுப் பள்ளி என இரண்டு பொதுப் பள்ளிகளும் இங்குள்ளன. கூடுதலாக, மூன்று அரசுப் பள்ளிகளும் கைத்து புற நகரில் செயல்படுகின்றன. கைத்து உயர்நிலைப் பள்ளி என்ற பெயரில் ஒரு பள்ளியும் புச்செயில் மற்றும் சுங்கி கானா பகுதிகளில் தலா ஒரு பள்ளியும் உள்ளன.
# ஜங்கல்வோடி

**ஜங்கல்வோடி** (*Jangalvodi*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது செல்லம்பட்டி ஊராட்சிக்கு உட்பட்டது.
# ஜங்கல்வோடி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 46 கிலோமீட்டர் தொலைவிலும், அரூரிலிருந்து 6 கிலோமீட்டர் தொலைவிலும் அமைந்துள்ளது.
# ஜங்கல்வோடி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 175 குடும்பங்களும், அதில் 688 மக்களும் வசிக்கின்றனர். இதில் 1362 ஆண்களும் 326 பெண்களும் அடங்குவர்.
# பார்கவி தாவர்

**பார்கவி தாவர்** (*Bhargavi Davar*) இந்தியாவில் ஒரு குறிப்பிடத்தக்க மனநல ஆர்வலராவார். மனம் மற்றும் நடத்தை அறிவியல் நெறிமுறை தொடர்பான அறிவுசார் கண்டுபிடிப்புகள் மற்றும் அந்த துறைகளுக்குள் மனித சுதந்திரத்தின் சாத்தியக்கூறுகள் குறித்து இவர் தனது முனைவர் பட்டத்தை முடித்தார். இவரது பணி பாலினம், கலாச்சாரம் மற்றும் இயலாமை ஆய்வுகள் மற்றும் ஆசியாவில் நவீன மனநலக் கொள்கை சட்டங்களின் அடிப்படையாகக் கொண்டிருந்தது. மனநல சமூக குறைபாடுகள் உள்ளவர்களுக்கு குறிப்பாக சமூகத்தில் வாழும் உரிமைக்கான அனைத்து மனித உரிமைகளையும் முழுமையாக உணர்த்துவதற்காக வாதாடுவது பார்கவியின் பணியாகும்.  
1999 ஆம் ஆண்டில் மனநலப் பிரச்சினைகளின் ஆராய்ச்சி மற்றும் செயல்பாட்டிற்காக நிறுவப்பட்டு அர்ப்பணிக்கப்பட்ட பாபு அறக்கட்டளையின் நிர்வாக அறங்காவலராக பார்கவி தவர் இருந்தார். மருத்துவ இதழ்களில் பார்கவி பல கட்டுரைகளை எழுதியுள்ளார்.
# ஐபி முகவரி தடுப்பு

**ஐபி முகவரி தடுப்பு** என்பது ஒரு நெட்வொர்க் சேவையின் உள்ளமைவாகும்(Configuration), இது சில குறிப்பிட்ட ஐபி முகவரிகளுடன் கூடிய ஹோஸ்ட்களிடமிருந்து வரும் கோரிக்கைகளைத் தடுக்கிறது. brute force மாதிரியான தாக்குதலுக்கு எதிராக பாதுகாப்பதற்கும் இடையூறு விளைவிக்கும் முகவரியின் அணுகலைத்(Access) தடுப்பதற்கும் IP முகவரி தடுப்பு பொதுவாகப் பயன்படுத்தப்படுகிறது. ஒரு குறிப்பிட்ட புவியியல் பகுதியிலிருந்து வரும் அணுகலை கட்டுப்படுத்தவும் ஐபி முகவரி தடுப்பைப் பயன்படுத்தலாம்,